b'\n_START_ARTICLE_\nPlatycheirus albimanus\n_START_SECTION_\nUtseende\n_START_PARAGRAPH_\nEn liten til middelsstor (7-10 mm), slank blomsterflue, kroppen blankt svart bortsett fra tre par bl\xc3\xa5aktige flekker p\xc3\xa5 bakkroppen. Den kjennes fra de andre (mye sjeldnere) bl\xc3\xa5flekkete Platycheirus-artene p\xc3\xa5 formen p\xc3\xa5 hannens frambein. Bakbeina er svarte, mens f\xc3\xb8ttene p\xc3\xa5 mellombeina og leggene og f\xc3\xb8ttene p\xc3\xa5 frambeina er gulhvite. Forl\xc3\xa5ret har noen lange, m\xc3\xb8rke b\xc3\xb8rster ved roten. Forleggen har to lange, m\xc3\xb8rke b\xc3\xb8rster omtrent i midten, og er rundet utvidet utenfor disse. Spissen er innbuktet. F\xc3\xb8ttene er brede, tydelig kledt med fine, m\xc3\xb8rke h\xc3\xa5r, det f\xc3\xb8rste fotleddet omtrent s\xc3\xa5 bredt som leggen, i spissen V-formet innbuktet. Det andre og tredje leddet er litt bredere enn lange. Bakfotens f\xc3\xb8rste ledd er ganske lite fortykket.\n_START_SECTION_\nLevevis\n_START_PARAGRAPH_\nArten finnes s\xc3\xa6rlig p\xc3\xa5 lysninger i skogen, men kan ogs\xc3\xa5 v\xc3\xa6re meget tallrik p\xc3\xa5 enger og beitemark, i hager etc. I motsetning til mange andre Platycheirus-arter er den ogs\xc3\xa5 ganske vanlig p\xc3\xa5 t\xc3\xb8rre steder. Larvene lever av bladlus. Flygetiden varer fra april til oktober.\n_START_SECTION_\nUtbredelse\n_START_PARAGRAPH_\nDenne vidt utbredte arten finnes over mye av Palearktis (ogs\xc3\xa5 p\xc3\xa5 Island og F\xc3\xa6r\xc3\xb8yene) og i Nord-Amerika. Den er ogs\xc3\xa5 funnet p\xc3\xa5 Filippinene (innf\xc3\xb8rt med mennesker?). I Norge finnes den over hele landet, men er ikke vanlig over tregrensen.'